**Nr. 1631 din 14 aprilie 2022**

**Raport privind activitatea desfășurată de către**

**Direcția Județeană pentru Cultură Teleorman în anul 2021**

Direcția Județeană pentru Cultură Teleorman, cu sediul în Alexandria, str. Dunării, nr. 222, bl. 911, sc. E, ap. 40, jud. Teleorman, este un serviciu public deconcentrat al Ministerului Culturii, cu personalitate juridică. Direcția Județeană pentru Cultură Teleorman este organizată și funcționează potrivit H.G. nr. 90/2010 privind organizarea și funcționarea Ministerului Culturii și Identității Naționale, în conformitate cu legislația română în vigoare și cu prevederile Ordinului Ministrului Culturii și Identității Naționale nr. 2080/2012 privind Regulamentul de organizare și funcționare a instituției.

Direcția Județeană pentru Cultură Teleorman are ca **scop principal** realizarea prerogativelor specifice domeniului culturii și patrimoniului cultural național, implementarea strategiei și politicilor elaborate de minister, la nivelul județului Teleorman.

În activitatea sa, DJC Teleorman urmărește îndeplinirea următoarelor **obiective generale**:

* Protejarea patrimoniului cultural, inclusiv a celui aparținând minorităților naționale;
* Asigurarea inventarierii și verificării actualizării permanente a evidenței patrimoniului imobil;
* Verificarea asigurării condițiilor prevăzute de legislația în vigoare privitoare la starea de conservare, a condițiilor de Securitate și respectarea reglementărilor privind clasarea și circulația patrimoniului cultural mobil;
* Revitalizarea și punerea în valoare a patrimoniului cultural mobil, imobil și immaterial;
* Informarea cetățenilor în legătură cu legislația aplicabilă domeniului său de competență.

Direcția Județeană pentru Cultură Teleorman are următoarele **atribuţii principale**:

1. îndeplinește atribuțiile prevăzute de lege în domeniul protejării patrimoniului cultural național;
2. colaborează cu autoritățile publice și cu instituțiile specializate pentru protejarea și punerea în valoare a bunurilor din patrimoniul cultural național și aplică în acest sens prevederile legale în domeniu;
3. participă, la cererea autorităților abilitate și împreună cu acestea, la acțiuni de control al respectării legislației privind dreptul de autor și drepturile conexe;
4. solicită și primește, în condițiile legii, în nume propriu sau în numele și pentru Ministerul Culturii, de la autorități ale administrației publice, de la instituții publice și de la persoanele juridice de drept privat cu activitate în domeniul cultural, al artelor și informării publice, date și informații necesare pentru exercitarea atribuțiilor ce le revin;
5. controlează respectarea îndeplinirii obligațiilor de plată a contribuțiilor la Fondul Cultural Național, în condițiile și la termenele stabilite prin lege;
6. îndeplinește orice alte atribuții stabilite de ministrul culturii, potrivit legii.

**1. Structura organizatorică** a DJC Teleorman cuprinde patru compartimente și o funcție de conducere.

Directorul executiv exercită funcția de conducere a DJC Teleorman și a fost numit prin Ordinul Ministrului Culturii nr. 677/05.07.2021.

Organigrama instituției prevede un număr de șase posturi împărțițe în patru compartimente:

1. Compartimentul Monumente Istorice și Arheologie
2. Compartimentul Patrimoniu cultural național mobil și imaterial
3. Compartimentul financiar-contabilitate, salarizare, administrativ, achizitii publice
4. Compartimentul cultură, management, resurse umane

**2. Domeniul financiar contabilitate:**

În anul 2021, instituția a fost bugetată cu suma de **278500,00 lei**, faţă de anul 2020 când ne-a fost repartizată suma de **277894,00 lei**, prin Trezoreria Municipiului Alexandria, după cum urmează:

|  |  |  |
| --- | --- | --- |
|  | **2020** | **2021** |
|  | cheltuieli de personal201350,00 lei | cheltuieli de personal201140,00 lei |
|  | cheltuieli cu bunuri şi servicii 77000,00 lei | cheltuieli cu bunuri şi servicii83500,00 lei |
| TOTAL | 277891,00 lei | 284640,00 lei |

Finanţarea primită la:

* **Titlul Cheltuieli de personal** a asigurat plata drepturilor salariale ale personalului şi a contribuţiilor calculate şi datorate asupra fondului de salarii.
* **Titlul Bunuri şi Servicii** s-au achiziţionat: carburanţi, consumabile şi furnituri de birou, materiale de curățenie și igienă, materiale necesare prevenirii îmbolnăvirii cu virusul Sars-Cov 2 etc.

În conformitate cu prevederile legii 422/2001 privind protejarea monumentelor istorice și a ordinului MC nr. 2515/2018, DJC Teleorman percepe taxe pentru emiterea avizelor de specialitate necesare pentru intervențiile asupra imobileleor aflate în zona de protecție a monumentelor istorice și în zonele construite protejate.

Astfel, în anul 2021 DJC Teleorman a realizat din tarifele de avizare venituri extrabugetare în sumă de 142406,00 lei, față de anul 2020 când au fost făcute venituri în sumă de 166842,00 lei.

Veniturile obținute din încasarea tarifelor se gestionează în regim extrabugetar.

|  |  |  |
| --- | --- | --- |
|  | **2020** | **2021** |
|  | cheltuieli de personal2131,00 lei | cheltuieli de personal1000,00 lei |
|  | cheltuieli cu bunuri şi servicii 47668,00 lei | cheltuieli cu bunuri şi servicii45494,00 lei |
|  | cheltuieli de capital85861,00 lei | cheltuieli de capital21513,00 |
| TOTAL | 135660,00 lei | 68007,00 lei |

**3. Domeniul Resurse Umane:**

Din totalul de 6 posturi, în anii 2020 și 2021, instituția a funcționat cu 2 funcții publice ocupate, 1 post personal contractual ocupat și 3 funcții publice vacante.

La sfârșitul anului trecut, DJC Teleorman a organizat concursuri de recrutare pentru toate funcțiile publice vacante și în urma finalizării procedurilor de concurs a reușit să ocupe o funcție publică în cadrul Compartimentului financiar-contabilitate, salarizare, administrativ, achizitii publice.

La acest moment încercăm să facem pașii necesari pentru organizarea unor noi concursuri de recrutare pentru celelalte două funcții publice vacante.

**4. Domeniul Monumente Istorice:**

Județul Teleorman are înscrise în Lista Monumetelor Istorice 393 obiective grupate astfel:

* 299 monumente de arhitectură,
* 83 monumente de arheologie,
* 8 monumente de for public,
* 3 monumente memoriale și funerare.

4.1. Actualizarea Listei Monumentelor Istorice: Activitatea s-a desfășurat atât pe parcursul anului 2020, cât și pe parcursul anului 2021. DJC Teleorman a solicitat autorităților publice locale informări cu privire la modificările intervenite făță de LMI 2015. Toate răspunsurile transmise de primării au fost centralizate și pe baza lor a fost înaintată propunerea DJC Teleorman de actualizare a LMI 2015. Ulterior, ori de câte ori am constatat noi modificări, acestea au fost transmise în timp util către Institutul Național al Patrimoniului.

4.2. Întocmirea sau actualizarea fișelor analitice de evidență a monumentelor istorice: DJC Teleorman are obligația de a întocmi și de a actualiza fișele analitice de evidență a monumentelor istorice. Astfel, în cursul anului 2021 au fost actualizate 11 fișe analitice de evidență. Spre comparație, în anul 2020 au fost actualizate 10 fișe analitice de evidență.

4.3. Întocmirea sau actualizarea obligației privind folosința monumentelor istorice: DJC Teleorman a întocmit în anul 2021 un număr de 11 obligații privind folosința monumentelor istorice, față de 10 obligații întocmite în anul 2020. Toate acestea au fost transmise către proprietari și, conform prevederilor legale, către OCPI Teleorman în vederea înscrierii calității de monument istoric în cărțile funciare.

4.4. Avize acordate în baza legii 422/2001 privind protejarea monumentelor istorice:

|  |  |  |
| --- | --- | --- |
|  | 2020 | 2021 |
| Documentații analizate | 117 | 128 |
| Documentații prezentate CZMI | 86 | 88 |
| Documentații avizate conform deciziei CZMI  | 62 | 65 |

 4.5. Analizarea și avizarea documentațiilor de urbanism (PUG/PUZ/PUD):

|  |  |  |
| --- | --- | --- |
|  | 2020 | 2021 |
| Documentații analizate | 6 | 7 |
| Documentații prezentate CZMI | 2 | 0 |
| Documentații avizate conform deciziei CZMI  | 2 | 0 |

4.6. Avize acordate pentru documentații tehnice referitoare la monumentele istorice – categoria B, zone de protecție și zone construite protejate:

În anul 2021 au fost acordate 8 avize pentru monumente istorice din grupa B și 29 de avize pentru zone de protecție și zone construite protejate de grupă B.

4.7. Monumente istorice pentru care a fost solicitată consultarea, iar DJC Teleorman a acordat colsultare gratuită:

În anul 2021 a fost acordată consultanță în vederea reabilitării, conservării, consolidării și punerii în valoare pentru un număr de 31 de monumente istorice, față de anul 2020 când au făcut obiectul consultării un număr de 23 de monumente.

4.8. Monumente istorice care au făcut obiectul circuitului civil și pentru care a fost necesară desfășurarea procedurii de exercitării sau neexercitare a dreptului de preemțiune:

În anul 2021 DJC Teleorman a fost înștiințat de 9 proprietari cu privire la intenția de a vinde imobile monumente istorice. În toate aceste cazuri, instituția noastră a întocmit documentația necesară și a emis acte administrative privind neexercitarea dreptului de preemțiune. Ulterior comunicării răspunsului DJC Teleorman, au fost înștiințate autoritățile publice județene și locale pentru a putea, la rândul lor, să-și exercite dreptul de preemțiune. În anul 2020, DJC Teleorman a avut de rezolvat 8 astfel de documentații.

4.9. Controlul intervențiilor efectuate la monumentele istorice, în zona de protecție a monumentelor istorice sau în zone construite protejate:

În anul 2021 DJC Teleorman a întreprins acțiuni de control la 14 imobile monumente isorice aflate pe teritoriul administrativ al municiuilor Alexandria, Roșiorii de Vede, Turnu Măgurele și a comunelor Pietroșani, Rădoiești, Viișoara.

În anul 2020 au fost efectuate tot 14 acțiuni de control la imobile monumente istorice.

4.10. Verificarea respectării obligațiilor proprietarilor/administratorilor de monumente și ale autorităților administrației publice locale:

În anul 2021 au fost efectuate 12 controale în teren la obiective de pe raza localităților Islaz, Olteni, Zimnicea, Videle, Purani, Alexandria, Roșiorii de Vede, Turnu Măgurele, Balci, Tătărăștii de Jos. În anul 2020 au fost realizate 10 controale.

4.11. Măsuri aplicate în urma efectuării controalelor privind respectarea legislației în domeniul protejării monumentelor istorice:

DJC Teleorman s-a autosesizat și a cerut în instanță constatatrea nulității absolute a două contracte de vânzare-cumpărare a două imobile monument istoric vândute fără îndeplinirea procedurii de exercitatare a dreptului de preemțiune. În același timp, în 4 cazuri au fost sesizate organele abilitate pentru a ancheta lucrări de intervenții asupra monumentelor istorice fără respectarea legislației în domeniu sau pentru fapta de distrugere. În alte două situații au fost aplicate amenzi contravenționale și măsuri complementare în cazul identificării săvârșirii unor contravenții.

În anul 2020 DJC Teleorman s-a autosesizat și a cerut în instanță constatatrea nulității absolute pentru un contract de vânzare-cumpărare a unui imobil monument istoric vândut fără îndeplinirea procedurii de exercitatare a dreptului de preemțiune.

**5. Domeniul Arheologie:**

În județul Teleorman sunt identificate și au nevoie de protejare 1389 situri arheologice, din care:

* 83 monumente de arheologie,
* 1330 situri arheologice înscrise în Repertoriul Arheologic Național,
* 59 situri arheologice reperate și care sunt în curs de înscriere în RAN.

Toate siturile arheologice sunt delimitate pe coordonate stereografic 70 și, pe măsură ce autoritățile publice locale își actualizează documentațiile de urbanism, datele aferente acestor situri sunt incluse în aceste documentații, astfel fiindu-le asigurată protecția.

În domeniul evidenței patrimoniului arheologic putem observa că județul Teleorman este al treilea județ din țară, fiind devansat doar de județele Tulcea și Timiș.

Siturile arheologice din județul Teleorman acoperă din punct de vedere cronologic toate epocile importante: paleolitic, neo-eneolitic, epoca bronzului, epoca fierului, epoca migrațiilor timpurii, epoca medievală, dar și perioada modernă.

5.1. Controlul respectării autorizațiilor de cercetare/săpătură arheologică, a Regulamentului săpăturilor arheologice din România și a Standardelor și procedurilor arheologice:

În anul 2021, în județul Teleorman au fost realizate 7 campanii de cercetare arheologică în situri arheologice de pe raza localităților Vitănești, Salcia, Turnu Măgurele, Roșiorii de Vede, Alexandria. Aceste campanii au fost realizate de arheologi experți și specialiști atestați de Ministerul Culturii, angajați ai Muzeului Județean Teleorman și ai Muzeului Național de Istorie a României. Pentru toate aceste campanii au fost eliberate autorizații de cercetare, iar controalele efectuate de noi au arătat faptul că în toate cele 7 cazuri s-au respectat, autorizațiile de cercetare arheologică, Standardele și procedurile în arheologie, precum și Regulamentul săpăturilor arheologice din România.

În anul 2020 au fost emise 6 autorizații de cercetare arheologică și s-au efectuat 6 controale la fața locului.

5.2. Verificarea și gestiunea situațiilor în care au fost semnalate zone cu potențial arheologic evidențiat întâmplător:

Reprezentanții DJC Teleorman au verificat în anul 2021 o situație în care o persoană fizică, utilizând un detector de metale, a descoperit mai multe piese arheologice. În urma semnalării acestui fapt chiar de către descoperitor, reprezentanții DJC Teleorman și ai Muzeului Județean Teleorman s-au deplasat pe raza localității Călmățuiu. Au fost verificate condițiile în care au fost făcute descoperirile, legalitatea deținerii și folosirii detectorului de metale și s-a constatat că activitatea s-a desfășurat în condiții legale. Astăzi piesele respective se află în proprietatea Muzeului Județean Teleorman fiindu-le asigurate condiții propice de conservare.

În anul 2020 nu au fost semnalate descoperiri întâmplătoare.

5.3. Avizarea lucrărilor efectuate în zone cu patrimoniu arheologic reperat:

În cursul anului 2021, la sediul DJC Teleorman au fost primite 82 de documentații privind efectuarea de lucrări în zone cu patrimoniu arheologic reperat sau în zone susceptibile de a avea potențial arheologic. În urma analizării, aceste documentații au fost soluționate astfel:

* Avize favorabile au fost emise pentru 18 documentații
* Alte acte cu caracter administrativ au fost emise pentru 64 de documentații.
* În urma efectuării cercetării arheologice, în două cazuri a fost eliberat certificatul de descărcare de sarcină arheologică.
* Nici o investiție nu a fost respinsă, nu a fost eliberat nici un aviz negativ.

În cursul anului 2020 au fost emise 17 avize favorabile și 5 acte cu caracter administrativ.

5.4. Emiterea de avize specifice necesare vânzării de terenuri agricole aflate în extravilanul localităților în baza legii 17/2014:

În cursul anului 2021 au fost verificate în aplicația „eGISpat Teleorman” 2287 de terenuri agricole situate în extravilanul localităților. Din acestea, pentru 18 terenuri a fost necesară emiterea avizului specific ca urmare a evidențierii pe respectivele terenuri a unor situri arheologice. În alte 5 cazuri a fost necesară desfășurarea procedurii de preemțiune ca urmare a identificării de parcele care se suprapun total sau parțial cu situri arheologice clasate în Lista Monumentelor Istorice.

În anul 2020 au fost analizate 2198 de terenuri agricole, au fost emise 27 de avize specifice și au fost întocmite 4 dosare de preemțiune.

În toate situațiile avizele au fost transmise atât proprietarilor, cât și Direcției Județene pentru Agricultură, biroului cadastral competent și primăriei respective.

**6. Domeniul patrimoniu mobil**

În județul Teleorman funcționează două instituții muzeale:

* Muzeul Județean Teleorman
* Muzeul „Petre Voievozeanu” Roșiorii de Vede

6.1. Gestionarea descoperirilor de bunuri arheologice, epigrafice, numismatice, paleontologice sau geologice, cu caracter întâmplător:

În cazul unei descoperiri arheologice întâmplătoare bunurile descoperite au fost predate Muzeului Județean Teleorman care îndeplinește toate condițiile necesare conservării lor.

În anul 2020 nu am avut astfel de cazuri.

6.2. Monitorizarea stării de conservare și de securitate a bunurilor culturale mobile clasate:

Au fost realizate 2 activități de monitorizare a celor două muzee care funcționează în județul Teleorman.

În anul 2020 au fost efectuate tot 2 activități de monitorizare.

6.3. Verificarea periodică a respectării condițiilor de acreditare a muzeelor și colecțiilor publice:

Ambele instituții muzeale care funcționează în județul Teleorman au fost notificate cu privire la necesitatea acreditării, respectiv a respectării condițiilor de acreditare.

6.4. Verificarea periodică a respectării condițiilor de autorizare a laboratoarelor și atelierelor de conservare și restaurare:

Au fost realizate 2 activități de verificare a respectării condițiilor de autorizare a laboratoarelor și atelierelor de conservare și restaurare.

În anul 2020 au fost efectuate tot 2 activități de verificare.

**7. Colaborarea cu autoritățile publice locale și cu alte instituții publice:**

7.1. Cu sprijinul Instituției Prefectului și a Arhitectului șef al județului din cadrul Consiliului Județean Teleorman, în anul 2021 au fost informate toate primările și consilii locale din județ cu privire obligațiile ce le revin din punctul de vedere al protejării patrimoniului cultural național în întocmirea documentațiilor de urbanism și de amenajare a teritoriului, în eliberarea Certificatului de Urbanism și a Autorizației de Construire, în punerea în valoare a monumentelor istorice, în marcarea și semnalizarea monumentelor istorice. Urmare a acestor demersuri, s-a constatat faptul că pe parcursul anului 2021, primăriile municipiilor Alexandria și Roșiorii de Vede au demarat procedura de semnalizare a monumentelor istorice și au semnalizat până la sfârșitul anului trecut monumentele istorice aflate în domeniul public sau privat al unităților administrative.

7.2. DJC Teleorman a participat în anul 2021 la 188 de ședințe CAT și CSC organizate de Agenția pentru Protecția Mediului Teleorman și la toate ședințele de Comisiei Tehnice de Amenajare a Teritoriului și Urbanism organizate de Arhitectul șef al județului din cadrul Consiliului Județean Teleorman.

7.3. DJC Teleorman a participat prin reprezentanții săi în cadrul grupurilor de lucru inițiate de primarii din Alexandria și Roșiorii de Vede pentru delimitarea zonelor de publicitate și a regulamentului local de publicitate. În același timp, instituția noastră a participat la toate ședințele Comisiei Tehnice de Amenajare a Teritoriului și Urbanism organizate la nivelul municipiului Alexandria.

7.4. DJC Teleorman a colaborat cu OCPI Teleorman, respectiv cu BCPI Alexandria, Zimnicea și Videle în înscrierea obligației privind monumentul istoric sau a avizului specific eliberat pentru situri arheologice. În luna noiembrie a anului 2021 a fost transmisă către OCPI Teleorman o documentație cuprinzând 206 monumente istorice în vederea înscrierii acestora în cărțile funciare.

**8. Proiecte și programe culturale:**

În anul 2021 DJC Teleorman a fost partenerul Societății de Științe Istorice din România în organizarea concursului național „Patrimoniu cultural istoric și natural – Zestrea comunităților locale” prin care s-a urmărit valorificarea patrimoniului cultural național, pornind în primul rând de la preocuparea pentru istorie a comunităților locale.

**9. Transparența și comunicarea activității:**

9.1. Parteneriate încheiate cu instituții, autorități, asociații neguvernamentale pentru derularea unor activități privind protejarea patrimoniului cultural:

În cursul anului 2021 DJC Teleorman a încheiat un acord de parteneriat cu Asociația „Atelierul de patrimoniu” în vederea protejării, conservării și promovării patrimoniului cultural.

9.2. În cursul anului 2020 a fost creată, iar în cursul anului 2021 a fost utilizată și actualizată pagina web a instituției www.djcteleorma.ro. În același timp, pentru disiminarea informațiilor a fost folosită și pagina de facebook a instituției.

9.3. În baza legii 544/2001 privind liberul acces la informații de interes public, în cursul anului 2021, au fost primite 11 solicitări de informații. Toate aceste solicitări au primit răspuns favorabil fiind transmise informațiile solicitate, nici una nu a fost respinsă sau redirecționată.

În anul 2020 au fost primite 4 solicitări de informații care au primit răspuns favorabil.

În concluzie, având în vedere faptul că pe parcursul celor doi ani analizați am constatat că multe monumente istorice aflate în proprietate publică sau privată a statului, respectiv a unităților administrativ teritoriale, se află într-un grad avansat de degradare, vă solicităm să ne sprijiniți în a comunica autorităților publice locale informații privind mijloacele de finanțare națională sau europene existente.

Director executiv,

Arhg. Nedelcuță-Apope Ștefan